„ Hann var mikilvægari en forsetinn , ræddi við alla valdahópa í Íran , var með beina línu inn til æðsta klerksins og bar ábyrgð á stefnu Íran á svæðinu , “ segir Dina Esfandiary hjá hugveitunni Century Foundation . Þú verður vart mikilvægari en það , bætir hann við er hann er beðinn um að lýsa Qasem Soleimani sem Bandaríkjaher drap í drónaárás að tilskipan forseta Bandaríkjanna aðfaranótt föstudags . Manni sem er ýmist lýst sem hetju eða hryðjuverkamanni . Magnús Þorkell Bernharðsson , prófessor í sögu Mið-Austurlanda við Williams College í Massachusetts , segir árásina á Soleimani fyrst og fremst ögrun og grafalvarlega . Þarna sé ráðist á háttsettan herforingja sem var í opinberum erindagjörðum í Írak ef marka má orð forsætisráðherra Íraks , Adel Abdul Mahdi , sem segir að Soleimani hafi verið að koma til landsins sem milligöngumaður í deilu Bandaríkjanna og Íraks . Með drápinu hafi Írakar verið leiddir í ákveðna gildru og ríkisstjórn landsins sett í vanda . Líkt og fram hefur komið í fréttum hefur íraska þingið óskað eftir því að Bandaríkjaher yfirgefi landið en um fimm þúsund bandarískir hermenn eru í Írak . Qasem Soleimani , sem einnig er þýtt úr persnesku sem Qassem Suleimani eða Qassim Soleimani , er ekki fæddur með silfurskeið í munni heldur bóndasonur frá Rabord-þorpinu í austurhluta Írans . Hann fæddist 11. mars 1957 og því 62 ára gamall er hann lést 3. janúar . Hann lauk fimm ára grunnskólanámi , en skólaskyldan var ekki lengri á þessum tíma í Íran , og fór síðan til borgarinnar Kerman þegar hann var 13 ára gamall til að vinna í byggingarvinnu fyrir skuldum fjölskyldunnar . Hann lyfti lóðum í frítíma sínum auk þess að hlýða á predikanir róttæks klerks , Hojjat Kamyab . Fljótlega eftir fall keisarans gekk Soleimani til liðs við byltingarverði Írans og hlaut þar sína einu herþjálfun , tveggja mánaða þjálfunarnámskeið . Góðar gáfur , hugrekki , miskunnarleysi og heppni sem rann sitt æviskeið í síðustu viku varð til þess að þegar hann lést var hann einn áhrifamesti einstaklingurinn í Mið-Austurlöndum . Þrátt fyrir að vera Írani og búsettur þar var Qasem Soleimani sennilega áhrifamesti maðurinn í Írak og hefur verið það allt frá falli Saddam Hussein . Hann lagði línurnar við myndun ríkisstjórna , stýrði stjórnmálastefnu Íraks og árum saman bar hann ábyrgð á árásum á hermenn í her Bandaríkjanna í landinu . Fyrir rúmum áratug sendi hann David Petraeus , sem þá var nýtekinn við sem yfirhershöfðingi Bandaríkjahers í Írak , eftirfarandi textaskilaboð : „ Kæri Petraeus hershöfðingi , þú ættir að vita að ég stýri stefnu Írans í Írak , Líbanon , Gaza og Afganistan . “ Á þessum tíma var Sýrland ekki talið með en þegar borgarastyrjöldin hófst þar árið 2011 fór Soleimani úr skugga njósnameistarans í kastljós alþjóðasamfélagsins . Hann studdi forseta Sýrlands , Bashar al Assad , í gegnum súrt og sætt og tryggði stöðu hans í embætti . Talið er að Soleimani hafi átt hlut að máli í fjölmörgum hryðjuverkaárásum og vígum í heiminum , allt frá morðinu á forsætisráðherra Líbanon , Rafik Hariri , árið 2005 og tveimur sprengjutilræðum í Buenos Aires á tíunda áratug síðustu aldar en alls létust yfir 100 manns í þeim . Eitt fyrsta verkefni Soleimani hjá írönsku byltingarvörðunum var að aðstoða aðskilnaðarsinna Kúrda í norðvestri . Næsta verkefni var stríðið á milli Írans og Íraks sem hófst með innrás Íraks í Íran 1980 . Átta ára stríð ríkjanna kostaði líf yfir milljónar manna hjá báðum þjóðum . Magnús Þorkell segir að Soleimani hafi verið mjög áhugaverður einstaklingur . Hann hafi hlotið takmarkaða menntun og fyrst vakið athygli fyrir framgöngu sína í stríðinu við Írak . Margir hafi séð í honum framtíðarleiðtoga sem ekki var klerkur en mjög afkastamikill í starfi sínu hjá byltingarvörðunum . Ali Khamenei við kistu Soleimani í morgun . AFP Að stríðinu loknu beindust sjónir hans að baráttunni við fíkniefnasmygl á landamærum Afganistans . Góður árangur hans þar varð til þess að tryggja honum herforingjastöðu yfir Quds-sérsveitunum sem hafa það verkefni að sinna hagsmunum Írans erlendis . Quds-sveitirnar ( en nafnið kemur úr arabísku og þýðir Jerúsalem og vísar til þess að sveitirnar voru stofnaðar til þess að ná yfirráðum yfir borginni ) heyra ekki undir forseta landsins heldur beint undir erkiklerkinn sem er mun valdameiri en forseti landsins . Magnús segir að ef hugmyndin á bak við morðið hafi verið sú að veikja byltingarverðina sé ólíklegt að þeim verði að ósk sinni því aðrir komi í hans stað og lítil miðstýring sé innan hersveitanna . Þrátt fyrir að starfssvið Soleimani hafi einkum verið erlendis var hann afar áhrifamikill í Íran og fljótlega eftir að hann tók við stjórn Quds árið 1998 var hann meðal hóps herforingja í byltingarverðinum sem vöruðu forseta Írans , Mohammad Khatami , við því að láta mótmæli stúdenta afskiptalaus . Að öðrum kosti myndu þeir grípa inn . Þetta varð væntanlega til þess að lögreglan braut mótmælin á bak aftur líkt og hún gerði áratug síðar . Á sama tíma og hann er talinn hafa stýrt árásum á Bandaríkin studdi hann Bandaríkin , helsta andstæðing sinn , í baráttunni við talibana eftir 11. september 2001 og síðar myndaði hann óopinbert bandalag með Bandaríkjamönnum í baráttunni gegn vígasveitum Ríkis íslams . Árið 2013 sagði John Maguire , sem stýrir stofnun sem fer með hryðjuverkavarnir Bandaríkjanna en var áður hjá CIA , í viðtali við The New Yorker að Soleimani væri valdamesti einstaklingurinn í Mið-Austurlöndum . Ítrekað hefur verið reynt að drepa Soleimani án árangurs en fyrir átján mánuðum tókst Bandaríkjaher nánast ætlunarverkið . Í kjölfarið varaði hann Donald Trump , forseta Bandaríkjanna , við og sagði að hann myndi hefja stríðið en Íranar myndu ljúka því . Eftir því sem Soleimani varð þekktari opinberlega jukust vinsældir hans í heimalandinu . Heimildarmyndir , fréttaþættir og jafnvel popplög voru tileinkuð honum . Hann lét heldur ekki sitt eftir liggja og var duglegur við að láta mynda sig með hermönnum á vígvellinum og pískrað var um að hann stefndi á embætti forseta . Orðrómur sem hann neitaði að standa á bak við . En þegar kallið kom var það blóðugt og skyndilegt . Bandaríska varnarmálaráðuneytið greindi frá því 3. janúar að hernaðaraðgerð honum til höfuðs hafi skilað árangri og aðgerðin hafi verið undir leiðsögn forseta Bandaríkjanna . Árásin var gerð með dróna og segir Magnús Þorkell að margir séu áhyggjufullir vegna þess því áður hafi aðeins CIA notað dróna en nú sé Bandaríkjaher farinn að beita þeim í hernaði . Drónar séu mun nákvæmari en herþotur og því sé auðveldara að hæfa skotmörk með mikilli nákvæmni . Augljóst sé að Bandaríkjamenn fengu upplýsingar um ferðir Soleimani einhvers staðar frá . Hvort sem það er frá Mossad , leyniþjónustu Ísraels , eða annars staðar frá . Það veki líka spurningar um framhaldið hvað varðar Ísraela og stöðu forsætisráðherra landsins , Benjamins Netanyahu . Eins hvað Rússar muni gera og Kínverjar en leiðtogar ríkjanna beggja hafa gagnrýnt árásina á Soleimani . Donald Trump Bandaríkjaforseti hótar því að árásum verði svarað af þunga . AFP Trump hefur ekki legið á skoðunum sínum í garð Soleimani enda er talið að hann hafi stutt dyggilega við Hezbollah í Líbanon og Hamas í Palestínu . Allt frá innrás Bandaríkjahers í Írak árið 2003 studdi Soleimani vígasamtök í að gera árásir á bandaríska hermenn og herstöðvar með þeim afleiðingum að hundruð létust . Hann er líka talinn hafa haft mikil áhrif á stöðu Assad forseta Sýrlands líkt og hér kom að framan og hvernig hann beitt her sínum gegn uppreisnarhópum árið 2011 . Talið er að Assad geti þakkað Íran og Rússum fyrir að hafa haldið völdum í Sýrlandi en ríkin tvö hafa tekið mikinn þátt í loftárásum og öðrum hernaði í héruðum þar sem stjórnarandstæðingar höfðu náð völdum . Soleimani mætti ítrekað í útfarir Írana sem voru drepnir í Sýrlandi og Írak og fór oft til Líbanon , Sýrlands og Írak en áhrif Írana hafa aukist jafnt og þétt í þessum löndum undanfarin ár . Þegar hann var drepinn var hann á leið frá flugvellinum í Bagdad með fleirum , þar á meðal Abu Mahdi al-Muhandis , sem stýrði hersveitum Kataib Hezbollah , sem einnig lést í árásinni . Í apríl í fyrra lýsti utanríkisráðherra Bandaríkjanna , Mike Pompeo , byltingarvörðum Írans og Quds-hersveitunum sem hryðjuverkasamtökum . Ríkisstjórn Bandaríkjanna segir að Quds hafi fjármagnað , þjálfað og útvegað hryðjuverkahópum í Mið-Austurlöndum vopn , þar á meðal Hezbollah og vígasamtökunum Íslamskt jihad ( Palestinian Islamic Jihad ) sem eru með höfuðstöðvar í Gaza . Enn á eftir að koma í ljós hver áhrifin af drápinu á Soleimani verða á væntingar yfirvalda í Íran um að byggja upp veldi síja-múslíma . Hann kom að stjórn stríða í Írak , Sýrlandi , Líbanon og Jemen og breytti stöðunni í sýrlenska stríðinu og herti tök Írans á Írak . Dauði hans á væntanlega eftir að valda frekari spennu á þessu svæði á sama tíma og margir krefjast hefnda . Sérstakt ástand var í miðborg Teheran í morgun þegar fólk streymdi þangað til að minnast Qasem Soleimani , hetjunnar sem var drepin í árás Bandaríkjahers . Ungir og gamlir tróðust saman öxl í öxl um götur borgarinnar . „ Hann var hetja . Hann varðist Daesh ( Ríki íslams ) , “ sagði ung kona sem fréttamaður AFP ræddi við í morgun . „ Það sem Bandaríkin gerðu er glæpur . Ég er hér til þess að syrgja píslarvott . Það verður að bregðast við en við viljum ekki stríð . Það vill enginn stríð , “ bætti hún við . Samkvæmt frétt í ríkissjónvarpinu í Íran voru margar milljónir á götum úti til þess að syrgja og æðsti klerkur landsins , Ali Khamenei , hefur hótað Bandaríkjunum hefndum . Khamenei grét yfir kistu Soleimani í morgun en auk hans voru fimm aðrir , sem einnig dóu sem píslarvottar , bornir til grafar í dag . Zeinab Soleimani flutti líkræðu við útför föður hennar í dag . AFP Í fyrstu ríkti þögn eða þangað til barn klifraði upp í tré og kallaði : Dauðinn bíður Bandaríkjanna . Fólk allt í kring tók undir og fljótlega barst hávært söngl um allar götur , dauðinn bíður Bandaríkjanna og dauðinn bíður konungsfjölskyldunnar í Sádi-Arabíu . Drápið hefur þegar haft mikil áhrif en enn er óljóst hvert framhaldið verður . Hvort hótanir Khamenei og Trumps verða að veruleika eður ei . Magnús Þorkell á ekki von á því að Íran fari í stríð við Bandaríkin enda óðs manns æði . Hann segist frekar eiga von á því að Íranar geri árásir á bandarísk skotmörk en hvar , hvenær eða með hvaða hætti sé ómögulegt að segja til um . Drápið á Soleimani muni þjappa írönsku þjóðinni saman en undanfarið hefur ríkt mikil óánægja meðal margra Írana í garð stjórnvalda . Það muni eflaust breytast nú líkt og myndir frá útförinni í dag sýna þar sem milljónir syrgi Soleimani . Adel Abdul Mahdi var viðstaddur atkvæðagreiðsluna í íraska þinginu í gær . AFP Meðal þeirra eru fjölmargir umbótasinnar sem eru andsnúnir ríkisstjórn Hassan Rouhani en líta á drápið á Soleimani sem árás á alla Írana . Eða líkt og háskólastúdent , sem New York Times ræddi við í dag , sagði : Ég taldi mig öruggan vitandi af honum . Dóttir Soleimani , Zeinab Soleimani , sagði í líkræðu í dag að Bandaríkin og Ísrael stæðu frammi fyrir myrkum dögum . „ Þú bilaði Trump , táknmynd fáviskunnar , þræll síonista , ekki láta þig dreyma um að morðið á föður mínum muni binda endi á allt . “ Enn á eftir að koma í ljós hvaða áhrif atkvæðagreiðslan á íraska þinginu á eftir að hafa . Talsmaður forsætisráðherrans segir að hlutverk bandarískra hermanna verði takmarkað við þjálfun og ráðgjöf . Þeim verði ekki heimilt að yfirgefa herstöðvar sínar eða að fljúga innan íraskrar lofthelgi á meðan ákvörðun um framhaldið verður tekin . Þrátt fyrir að atkvæðagreiðslan í gær , þar sem samþykkt var mótatkvæðalaust að vísa bandarískum hermönnum úr landi , sé ekki bindandi er ljóst að Mahdi styður tillöguna . Árásin er af mörgum álitin brot á fullveldi landsins og í gær var greint frá því að utanríkisráðuneytið hafi kallað sendiherra Bandaríkjanna á sinn fund og eins fögnuðu stjórnvöld í Íran niðurstöðu atkvæðagreiðslunnar . Mahdi var harðorður í gær en heldur dró úr því í dag eftir að hann ræddi í síma við forseta Frakklands , Emmanuel Macron , og að því samtali loknu sagðist Mahdi hafa sammælst við Macron um að ræða málin áfram og ekki yrði tekin ákvörðun að óathuguðu máli . Þeir hafi rætt um að brotthvarf erlendra hersveita frá Írak yrði með þeim hætti að það hefði ekki slæm áhrif á baráttuna við Ríki íslams og að fullveldi Íraks yrði tryggt . Jafnframt samband Íraks við alþjóðlegt samstarf í baráttunni við Ríki íslams í Írak . Það er eitthvað sem erfitt er að framkvæma án aðkomu Bandaríkjahers því afar ólíklegt er að hermenn annarra ríkja verði þar áfram í fjarveru Bandaríkjahers .